Diari Oficial de la Generalitat Valenciana


Sumari del DOGV 7878, del 21-09-2016 (2016/7213)

ORDRE 54/2016, de 19 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions per a la internacionalització d'empreses i entitats culturals.
------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/09/19/54/dof/vci/html**

### Dades del document

Número de DOGV
:   7878

Data del DOGV
:   21-09-2016

Secció del DOGV
:   I. DISPOSICIONS GENERALS

Número del document
:   2016/7213


Data del document
:   19-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 54/2016, de 19 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions per a la internacionalització d'empreses i entitats culturals. [2016/7213]  
ÍNDEX  
  
Preàmbul  
Article 1. Objecte i finalitat  
Article 2. Adjudicataris i requisits  
Article 3. Obligacions dels adjudicataris  
Article 4. Activitats subvencionables  
Article 5. Sol·licituds i documentació  
Article 6. Procediment de concessió i tramitació  
Article 7. Composició de la comissió de valoració  
Article 8. Resolució de la convocatòria  
Article 9. Criteris d'atorgament de la subvenció  
Article 10. Circumstàncies que podran donar lloc a la modificació de la resolució  
Article 11. Justificació de la subvenció  
Article 12. Règim de pagament de la subvenció  
Article 13. Compatibilitat amb altres subvencions i ingressos  
Article 14. Pla de control  
Article 15. Consideració d'ajudes de minimis  
Disposicions addicionals  
Disposicions finals  
  
  
PREÀMBUL  
  
La Constitució Espanyola estableix, en l'article 44.1, l'accés a la cultura com un dret de tots que ha de ser tutelat i promogut pels poders públics, i que correspon a aquests facilitar la participació de tots els ciutadans en la vida cultural, segons el seu article 9.2.  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, estableix en l'article 49.1.4 la competència exclusiva de la Generalitat en matèria de cultura. Així mateix, l'article 49.1.3 estableix la competència exclusiva de la Generalitat en l'elaboració de normes processals i de procediment administratiu derivades de les particularitats del dret substantiu valencià o de les especialitats de l'organització de la Generalitat.  
Amb l'aprovació d'aquesta ordre es pretén establir les bases per a la convocatòria de subvencions destinades a la internacionalització d'empreses i entitats culturals.  
Les subvencions regulades per aquestes bases no necessiten ser notificades a la Comissió Europea, atés que s'acullen al règim de minimis establit en el Reglament (UE) núm. 1407/2013 de la Comissió, de 18 de desembre de 2013 (DOUE L 352/1, de 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, i que pel seu import no suposen un falsejament de la competència que afecte els intercanvis comercials entre estats membres.  
Per tot això, en virtut de la competència atribuïda per l'article 165.1 de la Llei 1/2015, de la Generalitat, d'Hisenda Pública, del Sector Públic Instrumental i de Subvencions, en relació amb el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, que assigna a la Conselleria d'Educació, Investigació, Cultura i Esport les competències en matèria de promoció i patrimoni cultural, i pel Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport; demanats els informes preceptius per a les disposicions de caràcter general, segons la normativa sectorial; vista la proposta de la directora general de Cultura i Patrimoni; consultada l'Advocacia de la Generalitat Valenciana i conforme amb el Consell Jurídic Consultiu,  
  
ORDENE  
  
Article 1. Objecte i finalitat  
La present ordre estableix les bases reguladores de les subvencions per a la internacionalització d'empreses i entitats culturals per les despeses pròpies de la realització d'activitats culturals i artístiques, així com per a galeries d'art,en els termes que preveu en les posteriors resolucions de convocatòria, dins de l'àmbit d'actuació de la conselleria competent en matèria de cultura.  
  
Article 2. Adjudicataris i requisits  
Podran obtindre la condició de adjudicataris les entitats que complisquen les condicions següents:  
1. Que es troben en la situació que fonamenta la concessió de la subvenció, o en les quals concórreguen les circumstàncies previstes en aquestes bases reguladores i en les posteriors resolucions de convocatòria.  
2. No incórrer en les prohibicions per a obtindre la condició de adjudicatari establides en l'article 13 de la Llei 38/2003, de 17 de novembre, General de Subvencions.  
3. Estar legalment constituïdes i tindre capacitat jurídica i d'obrar al territori de la Comunitat Valenciana.  
4. Tindre el domicili fiscal a la Comunitat Valenciana.  
5. Estar al corrent en el compliment de les obligacions tributàries i davant de la Seguretat Social, de conformitat amb el que estableixen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003. Aquest punt s'haurà d'acreditar abans que es dicte la proposta de resolució, així com en els processos de justificació de la subvenció concedida, en el cas de no haver atorgat l'autorització perquè l'Administració puga realitzar la consulta del seu compliment.  
6. Trobar-se al corrent en el pagament d'obligacions per reintegrament de subvencions.  
  
Article 3. Obligacions dels adjudicataris  
A més de les obligacions que amb caràcter general s'estableixen en l'article 14 de la Llei 38/2003, són obligacions de les entitats beneficiàries de la subvenció les següents:  
1. Acreditar davant de l'entitat concedent la realització de l'activitat, i també el compliment dels requisits i condicions que determinen la concessió o el gaudi de la subvenció.  
2. Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
3. Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que haja d'efectuar la conselleria competent en matèria de cultura en relació amb l'objecte i la destinació de l'ajuda concedida.  
4. Comunicar a la conselleria competent en matèria de cultura, a través de la direcció general competent en aquesta matèria, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat que la prevista en la convocatòria corresponent. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
5. Donar a conéixer de manera inequívoca que es tracta d'una acció subvencionada per la Generalitat a través de la conselleria competent en matèria cultura. A aquest efecte, després de la notificació de la resolució de concessió, hauran d'incorporar, si és el cas, en tot el material imprés que es derive de les activitats objecte de la respectiva convocatòria el logotip de la conselleria competent en matèria de cultura, que estarà a disposició de les entitats beneficiàries en la pàgina web d'aquesta conselleria.  
6. Complir, si és el cas, les obligacions de publicitat previstes en l'article 3.2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
7. Justificar l'ajuda en els termes i els terminis previstos.  
8. Procedir al reintegrament dels fons percebuts en els supòsits previstos en l'article 37 de la Llei 38/2003.  
  
Article 4. Activitats subvencionables  
1. Es podran subvencionar les despeses generades per la realització d'aquelles activitats culturals i artístiques que contribuïsquen a la presència en l'exterior de la creació cultural valenciana d'empreses i entitats no lucratives, excloent-ne les ocasionades pel mateix manteniment de l'entitat, les inversions i les adquisicions patrimonials.  
2. S'estableixen les modalitats següents:  
A) Subvencions per a la internacionalització d'empreses i entitats culturals.  
B) Subvencions per a galeries d'art, per a la seua participació en fires d'art.  
  
Article 5. Sol·licituds i documentació  
Les sol·licituds es formularan en la forma i els terminis que es determinen en la convocatòria corresponent, d'acord amb el que estableix la legislació de règim jurídic procedimental vigent, i la seua presentació, juntament amb la documentació corresponent, suposa l'acceptació de les bases que s'estableixen en aquesta ordre.  
  
Article 6. Procediment de concessió i tramitació  
1. L'òrgan competent per a l'ordenació i la instrucció del procediment de concessió, així com de la denegació o reintegrament de la subvenció, és la direcció general competent en matèria de cultura, que, en qualsevol moment del procediment, podrà, d'ofici, acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. La comprovació de l'existència de dades no ajustades a la realitat podrà comportar, en funció de la seua transcendència, la denegació motivada de la subvenció sol·licitada, sense perjudici de les restants responsabilitats que puguen derivar-se d'aquesta circumstància, d'acord amb el procediment establit en la legislació de rang superior.  
3. La concessió de la subvenció es realitzarà en règim de concurrència competitiva, recollit en l'article 164 de la Llei 1/2015, i en l'article 22 de la Llei 38/2003.  
  
Article 7. Composició de la comissió de valoració  
1. L'examen i la valoració dels expedients presentats, així com la consegüent proposta de concessió i denegació de les subvencions, correspondran a una comissió composta pels següents membres, que seran designats per la persona titular de la direcció general amb competència en matèria de cultura:  
a) Presidència: persona titular d'una subdirecció general de la direcció general competent en matèria de cultura o persona en qui delegue.  
  
b) Vicepresidència: persona titular d'una direcció de servei competent en matèria de cultura.  
c) Vocals: tres persones funcionàries, tècniques de l'Administració pública, especialitzades en matèria de cultura o art.  
d) Secretaria: un tècnic o una tècnica adscrit a la direcció general competent en matèria de cultura, amb veu i amb vot.  
2. En allò que no preveu el punt anterior, la comissió ajustarà el seu funcionament al que estableix, sobre òrgans col·legiats de les distintes administracions públiques, la legislació de règim jurídic del sector públic vigent.  
  
Article 8. Resolució de la convocatòria  
1. El procediment de concessió s'iniciarà d'ofici per mitjà d'una convocatòria pública aprovada per l'òrgan competent i publicada en el Diari Oficial de la Comunitat Valenciana.  
2. L'òrgan instructor, a la vista dels expedients i de l'informe de la comissió, formularà una proposta de resolució definitiva, que elevarà a la persona titular de la conselleria competent en matèria de cultura, que serà la competent per a resoldre, sense perjudici de les disposicions vigents sobre la delegació de l'exercici de competències.  
Una vegada realitzada la proposta de la comissió de valoració sobre l'adjudicació de quantitats i la denegació de la subvenció de les sol·licituds que no complisquen els requisits previstos en les bases reguladores i en la convocatòria, aquesta es resoldrà.  
En tot cas, la denegació de la subvenció ha de ser motivada i les raons es faran constar en la resolució indicada.  
3. El termini màxim per a tramitar, resoldre i notificar les sol·licituds sobre les subvencions incloses en aquesta ordre serà de sis mesos a comptar de la data de publicació de la resolució de la convocatòria corresponent. Transcorregut aquest termini sense que s'haja notificat una resolució expressa, les sol·licituds es consideraran desestimades per silenci administratiu, de conformitat amb allò que disposa la legislació de règim jurídic del sector públic vigent.  
4. La resolució serà publicada en el Diari Oficial de la Comunitat Valenciana, segons el que disposa la legislació de règim jurídic indicada en l'apartat anterior.  
  
Article 9. Criteris d'atorgament de la subvenció  
1. Les subvencions seran concedides d'acord amb els principis de publicitat, transparència, objectivitat, igualtat i no-discriminació i per mitjà del procediment de concurrència competitiva.  
2. La comissió de valoració podrà requerir als interessats totes les dades i les acreditacions que consideren necessàries per a la deguda qualificació de les activitats objecte de subvenció.  
3. En el cas de la modalitat de internacionalització d'empreses i entitats culturals, les activitats es valoraran d'acord amb els criteris següents:  
a) Grau de contribució de l'activitat o projecte a la promoció exterior de la creació cultural valenciana, màxim 4 punts.  
b) Interés cultural i artístic de l'activitat o projecte, màxim 8 punts:  
  
Del producte, màxim 4 punts. De l'acció, màxim 4 punts.  
c) Repercussió econòmica i capacitat exportadora:  
La repercussió econòmica que puga tindre l'activitat o projecte sobre la Comunitat Valenciana, màxim 4 punts.  
Una vegada valorades totes les sol·licituds segons els criteris de l'article anterior, a la que obtinga una puntuació major li correspondrà el 60 % de les despeses que haja acreditat, i el percentatge resultant per a les altres serà proporcional a aquesta primera adjudicació, amb el límit de la quantitat assignada a la modalitat i l'import màxim per adjudicatari, que determinarà la corresponent convocatòria.  
5. En el cas de la modalitat per a galeries d'art, per la seua participació en fires d'art nacionals o internacionals, els criteris seran:  
a) Les despeses que es deriven de la contractació del sòl en aquelles fires en què aquest concepte tinga caràcter obligatori.  
b) Les despeses derivades de les acreditacions i drets d'inscripció, si és el cas.  
c) Les despeses corresponents al disseny, muntatge i desmuntatge de l'estand i elaboració de material publicitari i material promocional en relació amb la presència de la galeria en la fira de què es tracte.  
d) Serveis per a la gestió de l'estand: assegurances, consum d'energia elèctrica, inserció de dades o publicitat en catàleg, neteja de l'estand i hostesses.  
e) Despeses de desplaçament i estada en el lloc de celebració de la fira corresponent per a dues persones durant les dates de celebració de la fira (en queden expressament excloses les despeses de taxi, els peatges i les despeses d'aparcament).  
f) El transport de la càrrega, incloent-hi el que siga realitzat directament per l'artista des del seu estudi o qualsevol altre lloc.  
La subvenció serà com a màxim del 60 % de les despeses que es puguen originar, per a cada fira, pels conceptes reflectits anteriorment, i el total adjudicat a cada galeria no podrà superar la quantitat màxima per a cada adjudicatari, que determine la corresponent resolució de la convocatòria, sense perjudici del que s'estableix a continuació.  
6. En el cas de la modalitat de galeries d'art, la comissió de valoració podrà incrementar les quanties de les ajudes establides segons s'ha exposat si no s'ha distribuït en la seua totalitat l'import assignat a esta modalitat, i en aquest cas s'incrementarà proporcionalment a la puntuació obtinguda d'acord amb els criteris relacionats a continuació, fins a distribuir la totalitat de l'import esmentat, i sense que en cap cas la quantia de cada ajuda puga superar el cost de l'activitat objecte de l'ajuda, ni superar el límit establit en el punt segon de l'article quinze de les bases perquè les ajudes tinguen la consideració d'ajudes de minimis:  
  
a) Contribució a la divulgació de les expressions artístiques desplegades a la Comunitat Valenciana: nombre d'artistes valencians presentats per la galeria en la fira (tres punts per artista).  
b) Projecció nacional i internacional: repercussió de la fira, manifestada en el nombre de visitants i expositors en l'última edició celebrada (1 punt per repercussió nacional i 2 per repercussió internacional).  
c) Trajectòria: nombre de fires a què va assistir la galeria en els dos exercicis immediatament anteriors (un punt per fira).  
d) Foment de la igualtat de gènere: nombre de creadores presentades per la galeria en la fira (un punt per creadora).  
7. Per a la modalitat de galeries d'art, la comissió de valoració podrà disminuir les quanties de les ajudes establides segons el punt anterior si la suma de les ajudes excedeix l'import global màxim establit per a esta modalitat, i en aquest cas es minorarà de forma inversament proporcional a la puntuació obtinguda per cada adjudicatari, d'acord amb els criteris establits en el punt anterior, fins a l'adequació a la disponibilitat de crèdit.  
  
Article 10. Circumstàncies que podran donar lloc a la modificació de la resolució  
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres subvencions o ajudes concedides per altres administracions o ens públics o privats, podran donar lloc a la modificació o la revocació de la resolució de concessió, així com al reintegrament de les quantitats percebudes en els termes establits per l'article 172 de la Llei 1/2015, l'article 37 de la Llei 38/2003, el procediment sancionador corresponent i la legislació procedimental administrativa en vigor, en relació amb la regulació de la revisió d'ofici d'actes i resolucions nuls.  
  
  
Article 11. Justificació de la subvenció  
1. La justificació de la subvenció concedida per part de les entitats beneficiàries es realitzarà per mitjà de la presentació, davant de la direcció general competent en matèria de cultura, de la documentació de caràcter econòmic justificativa de l'import concedit i d'una memòria tècnica relativa a l'actuació subvencionada.  
Quan les activitats hagen sigut finançades amb la subvenció i a més amb fons propis o altres subvencions o recursos, haurà d'acreditar-se per mitjà de documentació de caràcter econòmic l'import, la procedència i l'aplicació dels fons a les activitats subvencionades.  
  
2. La documentació de caràcter econòmic a presentar haurà de justificar les despeses corrents ocasionades en l'aplicació del programa subvencionat i contindrà:  
a)Una relació detallada de les despeses ocasionades pel projecte objecte de subvenció, amb la identificació del creditor i del concepte de despesa, l'import, la data d'emissió, la relació amb el projecte subvencionat i el percentatge de finançament que s'imputa a la Generalitat, segons el model que determine la convocatòria.  
b)Les factures o els documents de valor probatori equivalent acreditatius de les despeses incorporades en la relació anterior, per mitjà de la presentació d'originals o còpies compulsades. Aquestes hauran de complir els requisits indicats en el Reglament pel qual es regulen les obligacions de facturació, aprovat pel Reial Decret 1619/2012, de 30 de novembre.  
3. La memòria tècnica o descriptiva de l'execució dels programes subvencionats haurà de permetre conéixer el nombre de adjudicataris del programa, les actuacions realitzades, el grau de compliment dels objectius proposats, els materials i la metodologia emprats i la resta de dades que es consideren de rellevància. La memòria es realitzarà d'acord amb el model que figure en la convocatòria corresponent.  
  
4. El termini màxim per a la justificació de la subvenció i la presentació de la memòria tècnica finalitzarà el 15 de novembre de l'any de la convocatòria.  
En el cas que no es presente la justificació en els terminis indicats en la convocatòria, l'entitat beneficiària perdrà el dret a la subvenció, tot això d'acord amb el que estableixen els articles 3 i 10 d'aquesta ordre.  
  
Article 12. Règim de pagament de la subvenció  
1. El pagament de les subvencions, es realitzarà una vegada publicada la resolució d'adjudicació i prèvia presentació per part del beneficiari de la documentació justificativa.  
2. No obstant això, amb caràcter previ al pagament de la subvenció el beneficiari haurà de trobar-se al corrent en el compliment de obligacions tributàries i davant de la Seguretat Social i aportar declaració responsable de no ser deutora per resolució de procediment de reintegrament de subvencions, d'acord amb el punt 2 de l'article 2.  
3. Serà requisit previ al pagament de les subvencions concedides a les entitats locals, l'acreditació d'estar al corrent en el compliment de l'obligació de rendició dels seus comptes anuals, davant de la Sindicatura de Comptes d'acord amb el punt 3 de l'article 2.  
  
Article 13. Compatibilitat amb altres subvencions i ingressos  
1. Les subvencions regulades per les presents bases seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el conjunt de totes no supere el cost de l'activitat subvencionada o implique una disminució de l'import del finançament propi exigit, si és el cas, per a cobrir l'activitat subvencionada, o supere la intensitat d'ajuda establida per a les circumstàncies concretes de cada cas en un reglament d'exempció per categories o en una decisió adoptada per la Comissió Europea.  
Igualment, són compatibles amb altres ingressos o recursos per a la mateixa finalitat, amb la limitació de no superar el cost de l'activitat.  
2. D'acord amb el punt 3 de l'article 3, a l'efecte del control dels límits anteriorment exposats, s'exigirà als participants en el projecte una declaració responsable d'ajudes en què s'indiquen totes les que tinguen concedides o sol·licitades per al mateix projecte. Així mateix, s'inclouran en aquesta declaració totes les ajudes que hagen sigut concedides d'acord amb un règim expressament designat com de minimis, i que l'entitat tinga concedides o sol·licitades durant l'exercici fiscal en curs i els dos exercicis fiscals anteriors.  
  
Article 14. Pla de control  
Es durà a terme un pla de control de la realització de l'activitat subvencionada per mitjà de la comprovació i del control de la documentació de caràcter econòmic justificativa de l'import concedit i de la memòria tècnica relativa a l'actuació subvencionada que a aquest efecte s'han establit en les presents bases com a aportació obligatòria per la persona beneficiària per al pagament de l'ajuda, de conformitat amb el que estableix l'article 169 de la Llei 1/2015, d'Hisenda Pública, sobre un percentatge mínim d'ajuda sobre el total pagat en aquesta línia, que determinarà l'òrgan concedent.  
  
Article 15. Consideració d'ajudes de minimis  
1. En cap cas aquestes ajudes podran superar l'import màxim total per adjudicatari de 200.000 - durant un període de tres exercicis fiscals, ni individualment ni a com resultat de l'acumulació amb altres ajudes de minimis concedides al mateix adjudicatari, conforme al que estableix el Reglament (UE) núm. 1407/2013 de la Comissió.  
2. Sense perjudici de l'anterior, serà possible l'acumulació amb un altre tipus d'ajudes per a la mateixa acció subvencionada, excepte si l'acumulació condueix a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
3. No s'acolliran a aquest règim de minimis les empreses que operen en els sectors determinats en el punt 1 de l'article 1r del dit reglament.  
  
  
  
DISPOSICIONS ADDICIONALS  
  
Primera. Normativa aplicable  
Per a tot allò que no es regule en la present ordre caldrà ajustar-se al que es disposa en el títol X de la Llei 1/2015, de 6 de febrer, en els preceptes declarats bàsics de la Llei 38/2003, així com en la resta de normativa estatal i autonòmica aplicable.  
  
Segona. No-incidència pressupostària  
Les presents bases no tenen incidència pressupostària perquè no suposen un increment de la despesa.  
  
  
DISPOSICIONS FINALS  
  
Primera. Facultats de desplegament  
S'autoritza la direcció general amb competències en matèria de cultura a dictar totes les instruccions que siguen necessàries perquè, en l'àmbit de les seues competències, adopte les mesures necessàries per a l'aplicació d'aquesta ordre i de les convocatòries corresponents.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 19 de setembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI